71. कतऽसँ कतऽ गेल मोर गाम ?
 20 वर्षक बाद गाम घूरि रहल छलौं । बुझू जे अपने गाममे भुतिया गेल छलौं । नै एकपैरिया भेटल आ ने कच्ची, सब ठाम करीया पीच । इनार आ घैलक चेन्ह मेटा गेल छल, सगरो नल आ फ्रीज छल । घोघक बात तँ पौराणिक खिस्सा जकाँ लागैत छल, आब छल हाफे-हाफ कपड़ा उहो देहसँ सटल । दारू आ सिगरेटसँ हवा नशामे आबि आगि बरसा रहल छल । एक दिश बिगड़ैत संस्कार देख मोन मलीन भेल छल तँ दोसर दिश चौतरफा विकास देख छाती चालीस इन्च नमरि गेल छल । उत्थान-पतन दुनू देख दुख आ खुशी घोरैत एक्के टा शब्द करेजसँ बहराइत छल "कतऽसँ कतऽ गेल मोर गाम ? "